Document ID: 31976R0105

NEUVOSTON ASETUS (ETY) N:o 105/76,
annettu 19 päivänä tammikuuta 1976,
kalatalousalan tuottajajärjestöjen hyväksymisestä
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen,
ottaa huomioon kalastustuotealan yhteisestä markkinajärjestelystä 19 päivänä tammikuuta 1976 annetun neuvoston asetuksen (ETY) N:o 100/76() ja erityisesti sen 5 artiklan 2 kohdan,
ottaa huomioon komission ehdotuksen,
sekä katsoo, että
jäsenvaltion, jonka alueella asetuksen (ETY) N:o 100/76 5 artiklan 1 kohdassa tarkoitetuilla tuottajajärjestöillä on sääntömääräinen kotipaikka, viranomaisilla on käytössään yhteisön toimielimiä enemmän keinoja sen tarkastamiseksi, että nämä järjestöt täyttävät hyväksymisestä säädetyt ehdot,
tarjontaa voidaan keskittää tehokkaasti vain muodostamalla taloudellisesti riittävän suuressa mittakaavassa toimivia tuottajajärjestöjä,
olisi estettävä tuottajajärjestöjä harjoittamasta syrjintää yhteisön tuottajien tai tuottajaryhmittymien välillä niiden kansallisuuden tai sijoittautumispaikan perusteella; olisi myös estettävä samalla talousalueella sijaitsevien järjestöjen välillä sääntömääräisen kotipaikan perusteella tapahtuva syrjintä,
tuottajajärjestöihin kuuluvien tuottajien etujen mukaista olisi suosia vain riittävän yhdentyneitä yhdistysmuotoja,
myönnettävän avun määrällistä arviointia voidaan helpottaa pitämällä tuottajajärjestöissä erillistä kirjanpitoa,
tietyissä kansallisissa lainsäädännöissä vaaditaan, että jäsenet kuuluvat näihin järjestöihin tietyn vähimmäisajan; tämä vaatimus olisi otettava mukaan myös yhteisön tasolla; se vakauttaisi yhtäältä tuottajajärjestön toimintaa, ja toisaalta näin vältettäisiin taloudellisen tuen myöntäminen väliaikaisille järjestöille,
olisi vältettävä aiheuttamasta haittaa kansallisten säännösten soveltamiselle, joiden tarkoituksena on suojella tietyissä tapauksissa järjestöä tai sen velkojia jäsenten järjestön jäsenyydestä luopumisen aiheuttamilta taloudellisilta vaikutuksilta tai estää jäseniä luopumasta jäsenyydestään kesken budjettivuoden,
kilpailun vääristymisen estämiseksi kalastustuotteiden markkinointi- ja jalostusalalla olisi rajattava tuottajajärjestöjen hyväksyminen toimintoihin, jotka eivät ylitä markkinoille saattamisen ensimmäistä vaihetta,
tuottajajärjestön hyväksyminen on peruutettava, jos järjestö ei enää täytä vaadittuja ehtoja, ja
olisi tarpeen säätää, että jokaisen vuoden alussa julkaistaan tiedoksi jäsenvaltioille ja muille asianosaisille luettelo edellisen vuoden aikana hyväksytyistä järjestöistä sekä järjestöistä, joiden hyväksyntä on saman ajanjakson kuluessa peruutettu.
ON ANTANUT TÄMÄN ASETUKSEN:
1 artikla
1. Jäsenvaltio, jonka alueella tuottajajärjestön sääntömääräinen kotipaikka kansallisen lainsäädännön mukaan sijaitsee, on toimivaltainen myöntämään ja peruuttamaan asetuksen (ETY) N:o 100/76 5 artiklan 1 kohdassa tarkoitettujen tuottajajärjestöjen hyväksymisen.
2. Jäsenvaltiot hyväksyvät järjestöjen anomuksesta tuottajajärjestöt, jos ne täyttävät 2 artiklassa luetellut edellytykset ja jos niiden toiminta kohdistuu yhteen tai useampaan yhteisen tullitariffin alanimikkeisiin 03.01-03.03 kuuluvaan alanimikkeeseen lukuun ottamatta muualla kuin kalastusaluksissa suoritettua savustamista.
2 artikla
1. Tuottajajärjestöjen on täytettävä asetuksen (ETY) N:o 100/76 5 artiklan 1 kohdassa säädetyt edellytykset alan tai niiden tuotteiden osalta, joille ne hakevat hyväksyntää, sekä lisäksi seuraavat edellytykset:
a) niiden on osoitettava harjoittavansa riittävän vireää taloudellista toimintaa,
b) niiden on suljettava pois saman talousalueen yhteisön tuottajien tai tuottajaryhmittymien väliltä kaikenlainen erityisesti kansallisuuteen tai sijoittautumispaikkaan perustuva syrjintä,
c) niillä on oltava kansallisen lainsäädännön edellyttämä oikeuskelpoisuus,
d) niiden sääntöihin on sisällyttävä:
aa) velvoite pitää erillistä kirjanpitoa hyväksymisen kohteena olevan toiminnan osalta,
bb) säännökset, joiden tarkoituksena on varmistaa, että järjestön jäsenet voivat halutessaan luopua jäsenyydestään kuuluttuaan järjestöön sen hyväksymisen jälkeen vähintään kolmen vuoden ajan edellyttäen, että he ilmoittavat aikeestaan järjestölle vähintään vuotta ennen jäsenyydestä luopumistaan.
Edellä bb alakohdassa esitettyjä säännöksiä sovelletaan, sanotun kuitenkaan rajoittamatta sellaisten kansallisten hallinnollisten määräysten soveltamista, joiden tarkoituksena on tarkasti määritetyissä tapauksissa suojella järjestöä tai sen velkojia jäsenen järjestön jäsenyydestä luopumisen mahdollisesti aiheuttamilta taloudellisilta seurauksilta tai estää jäsentä luopumasta jäsenyydestään kesken budjettivuoden.
2. Annetaan asetuksen (ETY) N:o 100/76 32 artiklassa säädettyä menettelyä noudattaen seuraavat säännökset, joilla vahvistetaan erityisesti:
- asetuksen (ETY) N:o 100/76 5 artiklan 1 kohdan toisen alakohdan ensimmäisessä luetelmakohdassa säädetyn velvoitteen sisältö; tämä velvoite ei kuitenkaan voi ulottua pidemmälle kuin ensimmäiseen markkinoille saattamisen vaiheeseen,
- perusteet, joita saman asetuksen 5 artiklan 1 kohdan toisen alakohdan toisessa luetelmakohdassa säädettyjen tuotantoa ja kaupan pitämistä koskevien sääntöjen on vastattava,
- asianomaisen tuotteen tai tuoteryhmän vähimmäistuotannon volyymi, joka tuottajajärjestöjen on saavutettava täyttääkseen 1 kohdan a alakohdassa ilmoitetun edellytyksen.
3 artikla
Hyväksynnän myöntämistä ja peruuttamista koskeva menettely vahvistetaan asetuksen (ETY) N:o 100/76 32 artiklassa säädettyä menettelyä noudattaen.
4 artikla
Tuottajajärjestön hyväksyntä peruutetaan, jos järjestö ei enää täytä 2 artiklassa lueteltuja ehtoja tai jos hyväksyntä on perustunut virheellisiin tietoihin; hyväksyntä peruutetaan taannehtivasti, mikäli järjestö on saanut sen tai hyötynyt siitä vilpillisesti.
5 artikla
Jäsenvaltion on tuottajajärjestölle hyväksyntää myöntäessään tai sitä peruuttaessaan annettava asiasta tieto komissiolle kahden kuukauden kuluessa.
6 artikla
Komissio huolehtii siitä, että Euroopan yhteisöjen virallisessa lehdessä julkaistaan aina vuoden alussa luettelo edellisen vuoden aikana hyväksytyistä sekä tuottajajärjestöistä, joiden hyväksyntä on peruutettu.
7 artikla
1. Kumotaan kalatalousalan tuottajajärjestöjen hyväksymisestä 26 päivänä tammikuuta 1971 annettu neuvoston asetus (ETY) N:o 170/71(), sellaisena kuin se on muutettuna asetuksella (ETY) N:o 490/72().
2. Kumottuun asetukseen tehdyt viittaukset on 1 kohdan nojalla ymmärrettävä viittauksiksi tähän asetukseen.
8 artikla
Tämä asetus tulee voimaan 1 päivänä helmikuuta 1976.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 19 päivänä tammikuuta 1976.

Labels: 15
6